ন্যাটোর মোকাবেলায় ৩ ডিভিশন সেনা মোতায়েন করবে রাশিয়া | JONOPRIO:::
মার্কিন নেতৃত্বাধীন ন্যাটো বাহিনীকে মোকাবেলার জন্য সীমান্তে আরো তিন ডিভিশন সেনা মোতায়েন করবে রাশিয়া। রুশ প্রতিরক্ষামন্ত্রী সের্গেই শোইগু এ কথা জানিয়েছেন। পূর্ব ইউরোপে ন্যাটো বাহিনীর অব্যাহত সম্প্রসারণের মুখে রাশিয়া এ পরিকল্পনা ঘোষণা করল।
শোইগু বলেন, রুশ সীমান্তের কাছে ন্যাটো সেনাদের অনেক বেশি সক্ষম করে তোলার পরিপ্রেক্ষিতে মস্কো বেশ কয়েকটি পদক্ষেপ নিতে যাচ্ছে। তারই অংশ হিসেবে তিন ডিভিশন সেনা মোতায়েন করা হবে। রুশ প্রতিরক্ষামন্ত্রীর বরাত দিয়ে বার্তা সংস্থা ইন্টারফ্যাক্স এ খবর দিয়েছে।চলতি বছরের শেষ দিকে এ তিনটি ডিভিশন গঠন করা হবে এবং দেশের দক্ষিণ ও পশ্চিম সীমান্তে মোতায়েন করা হবে। গত সপ্তাহে রুশ পররাষ্ট্রমন্ত্রী সের্গেই ল্যাভরভ হুঁশিয়ারি উচ্চারণ করে বলেছেন, ন্যাটো বাহিনী রুশ সীমান্তের কাছাকাছি চলে আসছে। এর বিরুদ্ধে মস্কো প্রয়োজনীয় ব্যবস্থা নেবে বলে তিনি জানিয়েছিলেন।
সুত্র : ইরান/বা/সিরাজুল ইসলাম ।